Amper 6 miljoen gr. 10’s haal nie matriekArgieffoto (Foto: Verskaf) Sedert 2010 het amper 6 miljoen leerders die skoolstelsel verlaat, sonder om matriek te skryf. Die DA het dié berekening gemaak deur die getal leerders wat elke jaar matriek geskryf het, af te trek van die getal wat twee jaar voor dit in gr. 10 was. Die DA het die speaker van die parlement nou gevra vir ŉ debat oor die hoë uitvalkoers reg oor Suid-Afrika. Maroela Media het vroeër berig altesame 897 163 leerders het die afgelope matriekeksamen afgelê, terwyl 1 045 424 in 2019 vir gr. 10 ingeskryf het. “Dit beteken dat net 50% van leerders wat twee jaar gelede in gr. 10 was, die 2021-matriekeksamen geslaag het,” sê Baxolile Nodada, die DA se skaduminister vir onderwys. In 2020 het amper 400 000 leerders tussen gr. 10 en matriek uitgesak. Die departement van basiese onderwys het boonop tydens ŉ vergadering van die portefeulje komitee oor onderwys aan die DA erken dat hulle geen stelsel in plek het om leerders se vordering na te spoor of aan te moedig om in die skool te bly nie. “Suid-Afrika het innoverende idees nodig om hierdie krisis te hanteer. Die DA stel onder meer voor dat ŉ behoorlike beleid vir tuisonderrig ingestel word, wat ŉ oplossing kan bied vir ŉ tekort aan onderwysers en gebrekkige leerderveroer,” sê Nodada. Die DA stel verder voor dat leerders aangemoedig word om in die skool te bly en dat die kurrikulum aangepas word om by die behoeftes van die ekonomie aan te pas. Leerders wat die skool weens finansiële uitdagings verlaat, moet ook vroegtydig geïdentifiseer en ondersteun word.